
PROLOG

 

Byens eldste påsto at det fantes en mange hundre år gammel skapning i fjorden. Et uhyre som hadde hersket her lenge før forfedrene deres kjempet seg fram til denne gudsforlatte bukten, og som fortsatt svømte under den gråhvite overflaten der ute.

De gamle sa at skapningen hadde skjenket alt liv, og at den ventet i dypet når døden kom. Den ville sluke mennesket og dets synder og ugjerninger og på det viset gjenopprette naturens orden for en stund. Av havet kom du. Til havet skal du gis.

Det var nok av overtroisk vås i dette landet. De gamle skremte ungene til lydighet med sånne fortellinger. Fortellingene lærte barna å akseptere motgang, katastrofer og død – eller kanskje tjente de bare som en slags forklaring på alt som var uforklarlig i dette vakre, men livsfarlige landskapet.

Gudskjelov hadde en viss tro og dannelse etter hvert etablert seg, og de gamle mytene burde først og fremst ha vært forbeholdt turistbrosjyrer. Turisme var det penger i, og penger – dollar, tyske mark, kroner, you name it – måtte til hvis det skulle være noen framtid i dette stedet. Mye mer penger. Mye mer fornuft, for faen.

Men en foruroligende stor andel av tullingene der ute levde fortsatt i pakt med de gamle mytene og godnatthistoriene. De trodde på spøkelser, busemenn og besjelet ditt og beåndet datt. Og de overførte det til ungene sine. Hvor mange generasjoner med forutsetningssvakt avkom måtte man gjennom før man fikk bukt med våset?

Hun stirret ut på fjorden gjennom panoramavinduet og suttet åndsfraværende på røyken. Spesialimporterte Gauloises med filter, en gave fra en av gjestene i kveld. Et salig øyeblikk kamuflerte røyken den ramme innestengtheten som det alkoholdunstende, svettende middagsselskapet hadde etterlatt seg. Hva var det egentlig med dansker? Det var som om folk som var født i et temperert klima, ikke var i stand til å regulere egen kroppstemperatur, enten de befant seg ute en arktisk vinternatt eller innendørs mellom buldrende radiatorer.

Folk omtalte henne som sterk. En kvinne som ikke trengte en mann. En som vennlig, men bestemt hadde viftet vekk sin egen fars tryglende bønner om et barnebarn. Hun var en kvinne som, til de eldre kvinnenes forferdelse, hadde valgt vekk morsrollen.

For ikke så lenge siden hadde en venninne – som svevde i den villfarelse at hun var ufruktbar – tilbudt seg å unnfange og føde et barn til henne. Et gavebarn. Det var snilt tenkt, men ærlig talt … hun hadde ledd i flere dager.

«Unnskyld, men kjenner vi hverandre i det hele tatt?» hadde hun spøkefullt spurt venninnen, og venninnen hadde pakket vekk tilbudet og sin tjenestevillige livmor. Skamfull, såret og kanskje også sint. Etter det hadde de ikke snakket sammen.

Nå ja, hun så ingenting forlokkende i det å bli mor, og en mann ville hatt problemer med å hamle opp med henne. Ikke bare fordi hun hadde utdannelse fra et av Europas beste universiteter og kom fra en familie med høy sosial status. Nei, det var noe i måten hun førte seg på. En selvtillit og rakryggethet som fikk henne til å virke høyere enn sine 162 centimeter. Arrogant, ville byens onde tunger si.

Dem om det. Hun følte ikke noe behov for deres anerkjennelse. Hennes sosiale liv besto først og fremst av folk som kom utenfra. Dannede mennesker, og hun likte ikke denne tomheten når gjestene hadde tatt farvel. Den flate, innholdsløse hverdagen mellom to fester. Hun trivdes best i sentrum. Ved enden av bordet, midt på dansegulvet, med alles blikk rettet mot seg.

Hun tok seg sammen. Vurderte å sette på en LP, men nei, det var blitt sent. Hun burde sove, ikke stå her foran vinduet som et sentimentalt fjols.

Hun stusset da sigaretten kom inn i synsfeltet hennes igjen. Den grå asken hadde kravlet nesten helt opp til filteret mens hun sto der og falt i staver. Hun så på den tynne, hvite røyken. Den bevegde seg ikke rett opp, men danset urolig ut til siden.

Hun så seg rundt i stua. Det måtte være et vindu som sto på klem et sted. Hun sukket og startet på en lett vaklende tur gjennom huset, via spisestua, det åpne kjøkkenet og videre ut i entreen, hvor hun fikk et glimt av seg selv i speilet. Skoene med de åtte centimeter høye stiletthælene, som hun hadde betalt altfor mye for i København i fjor høst. Knallrosa kjole i tråd med dagens mote: tettsittende rundt skuldrene og brystet, vid i hoftepartiet og ekstremt kort. Håret i hennes vanlige signaturstil: en skarp pasjehårfrisyre med enda skarpere pannelugg. Sortmalte øyne, røde lepper. De hadde i hvert fall vært røde tidligere på kvelden.

Hun sparket av seg skoene. De varme, hovne føttene registrerte straks det kalde draget som måtte komme fra det åpne vinduet. I neste øyeblikk lød et nesten uhørbart sukk fra sviktende gulvplanker. Kanskje det var vaskedamene. De skulle egentlig ikke komme før utpå formiddagen, men hun visste at de to underdanig bukkende, ustoppelig skravlende kvinnfolkene hadde for vane å låse seg ukristelig tidlig inn når hun var i utlandet. Kanskje de hadde tatt feil av datoen.

Så sto han bak henne i entreen. Lyden av pusten hans fikk henne til å snu seg. Han fylte lungene med noe som lød som en undertrykt knurring og steg fram fra gangens mørke skygger. Som et rovdyr.

Kroppen hennes hadde helt automatisk reagert med frykt på den uventede skikkelsen, men nå roet den seg. Han hadde jo sett på henne i hele kveld. Betraktet henne taust over bordet med de uvanlig blå øynene og det uutgrunnelige blikket som menn gjerne gransket henne med når hun virkelig var i slaget. Han hadde dvelt ved ordene hennes, ved munnen og faktene, med alvor i blikket, og det var sånt som alltid fikk henne til å snakke høyere og anvende enda kvassere argumenter. Faren hennes hadde sagt hun var den fødte politiker, om hun en dag skulle få lyst til å følge i hans fotspor. Ikke bare hadde hun sterke meninger, hun visste også hvordan hun skulle framføre dem.

Hun valgte å tolke dette ansiktsuttrykket hos menn som en lettere lamslått beundring. En fascinasjon for den nye tids selvstendige kvinner, som ikke engang de mest framgangsrike menn skjønte hvordan de skulle forholde seg til, men som de selvsagt måtte jakte på og nedlegge. Enkelte ting endret seg aldri.

«Å, er det deg?» sa hun og prøvde å få de fire ordene til å lyde både likegyldige og inviterende på samme tid.

Hun angret bittert på de to siste drinkene. Hun var et par promille forbi det punktet der hun hadde full kontroll over finmotorikken. Men hun hadde ikke sett for seg at kvelden skulle gi avkastning, for å si det sånn. Noe parforhold var hun riktignok ikke interessert i, men fysiske behov hadde hun fortsatt, og derfor kom denne mannen som en gave fra himmelen. Med litt hell ville han være over alle hauger om noen dager. De trengte aldri å se hverandre igjen.

«Kom inn», sa hun med en litt upresis håndbevegelse, før hun dreide om og gikk tilbake mot stua på nylonstrømpekledde føtter. Han fulgte etter. Til å begynne med virket han nølende, men hun merket til sin tilfredshet at han gradvis ble mer ivrig. Av og til kunne all den innledende pratingen og høflige tilbakeholdenheten ha en ødeleggende effekt på lidenskapen.

Hun hadde så vidt tenkt tanken til ende da han sprang de siste to–tre stegene etter henne med samme åndeløse anspenthet som før. Men nå var det en merkelig mislyd der, og den var ikke sensuell. Den var ikke forlegen eller begjærlig, den var rasende. Hun rakk akkurat å se sitt eget overraskede uttrykk i speilet før han rev henne bakover og ned på gulvet og strammet noe om halsen hennes. Det føltes som om strupehodet ble skåret over. Hun veivet etter ham med høyre hånd, fikk fingrene rundt en av sine egne stiletter og kjørte den spisse hælen inn i overarmen hans, men han ga ikke fra seg så mye som et pip av smerte. I stedet klemte han enda hardere til. Nå lå hun på ryggen og kunne se rett opp i øynene hans. Hun sparket fra med beina alt hun kunne, men han vippet henne rundt så hun ble liggende med magen, brystet og ansiktet most ned i gulvplankene og ham sittende tungt oppå seg.

Så lang tid som hun hadde brukt på å velge akkurat den tresorten, den lakken. Nå lå hun her med blodslått ansikt og innså at hun kom til å dø på nettopp den tresorten og den lakken.

Han kjørte et kne i ryggen hennes og strammet grepet om halsen, og hun kjente hvordan blodet presset på bak øyelokkene, som om hun ble trukket under vann. Hun kunne formelig se hvordan de små blodkarene i øynene sprengte. Hun så rødt, så svart. Så sa han noe hun ikke greide å oppfatte. Det var hennes språk, men dialekten var underlig, og det skyldtes ikke at han virket utenlandsk. Han snakket gammeldags. Som et ekko fra en svunnen tid.

Han gjentok ordet igjen og igjen, og nå skjønte hun:

«Djevleyngel … Djevleyngel.»

 

Hun gled inn og ut av bevissthet idet han vippet henne rundt igjen. Som en filledokke. Hun hørte lyden av stoff som ble revet i stykker. Merket at nylonstrømpene glapp rundt midjen idet han kuttet opp linningen. En brennende smerte etset seg inn i huden da han skar to, tre, nei, fire striper i mageskinnet hennes. Gjennom smertetåken ante hun hvordan han myste og betraktet sitt eget verk. Så trakk han hånda over magen hennes igjen. Forlenget et av snittene, som det allerede rant blod fra.

Hun ville kjempe imot, men lemmene responderte ikke. Så enkelt det var for ham. Hele livet hadde hun visst at hun ville være sin egen sjef. Klare seg selv. Være uavhengig og stolt. Men på et brøkdels sekund hadde han knekket psyken, selvbildet og nakken hennes. Han så på henne, og de havfargede øynene svømte av hat. Hun orket ikke mer. Mørket ville inn i henne.

Da hørte hun den igjen, stemmen fra fortida. Nå hørtes den ikke sint ut, men liten. Søt. Lokkende og tillitvekkende. Den sang.

Det lå en uskyld under den voksne mannens dype røst. Den uopphørlige messingen man hører hos små barn som har lært seg en strofe utenat. Hun kjente ordene så godt. Selvfølgelig gjorde hun det. Det var vuggevisen om sjelen til havet. Den som mødrene her til lands alltid hadde sunget.

Sov nå.

Hun tok imot barnestemmen mens kulda krøp inn i henne nedenfra, som iskaldt vann i et lekk fartøy. Og hun så den mystiske havskapningen komme henne i møte fra mørket. I et øyeblikks forbløffelse noterte hun seg skapningens vidunderlig vakre omriss. Tenke seg til. De gamle hadde hatt rett. Hele tida. Havet gir, havet tar, og nå, tenkte hun, kommer havet etter meg.

Det siste hun hørte, var guttestemmen som messet:

Jeg er havet. Havet er i meg.

Jeg er havet. Havet er i meg.

Jeg er havet …

Hvis det på noen som helst måte hadde vært fysisk mulig, kunne Ilse Svann ha sverget på at nervesystemet hennes sto i forbindelse med hundens blære.

Hun våknet altfor tidlig, satte seg brått opp i senga og svingte føttene ned på kelimteppet med en smidighet som var skrytverdig for en på hennes alder. Men skryt lå Ilse Svann fjernt akkurat nå – hun nøyde seg med å konstatere at hun allerede satt lysvåken i mørket og fotfamlet etter tøflene da hunden ga fra seg et klagende bjeff. Den måtte tisse.

Folk pleide å si at hundeeiere med tida ble mer og mer lik dyrene sine. Isle klappet med lette hender over den snøhvite pasjefrisyren, tente nattbordslampen og kikket ned på hundens mørkebrune, pelskrøllede hengeører. Av utseende kunne de knapt være mer forskjellige, men hundens indre klokke lot hun seg velvillig diktere av.

«Ja da, jeg kommer», sa hun og kjente en øyeblikkelig tyngde i brystet. Et stikk av forskuddssorg. En dag kom hun til å miste den, også.

Ilse gløttet på gardinen og tittet ut. 2020 var seks dager gammelt, og fram til nå hadde det nye tiåret vært en grå og regnvåt affære. Ifølge værmeldingen skulle det bli mer av det samme denne mandagen, men det var ikke lett å avgjøre om det stemte. Klokka var fortsatt ikke mer enn 04.53, og det var bekmørkt utenfor på Østerbrogade.

Bella sto allerede ved døra da Ilse hadde fått på seg Ecco-støvlene og den olivenfargede varmedressen. En litt sidrumpet, polstret sak som sikkert kunne kjøpes for tre hundrelapper på havnen i Esbjerg, men som Ilse hadde betalt det firedobbelte for i en liten butikk på Østerbro. Butikkeieren hadde omtalt den som et «fiskerantrekk», og hun hadde kjent seg helt tilfreds da hun forlot butikken med varmedressen, helt til hun oppdaget at omtrent annenhver kvinne på Østerbro trasket rundt i mer eller mindre samme «fiskerantrekk».

Men den var utrolig smart. Praktisk. I september hadde hun luftet Bella uten annet enn bomullstruser under varmedressen. Hun måtte fortsatt fnise når hun tenkte på det. I tilbakeblikk var det et av månedens høydepunkter.

På denne tida av døgnet traff hun og Bella stort sett bare ukledelig berusede mennesker på gata. Fulle folk, og dem hun i private sammenhenger turte å omtale som «det nye proletariatet». Utlendingene. De fremmede. De brune.

Jo da, et visst antall fremmedarbeidere var tydeligvis nødvendig. Med årene hadde danskene blitt noen slappfisker. Men ikke Ilse, som hadde pensjonert seg etter 32 år i regnskapsavdelingen til Maersk, men fortsatt med glede syklet til Hellerup Kirkegård to ganger i uka for å føre regnskapet for kirkegårdskontoret.

Ikke at det var noe å tjene på det. All motivasjon til å yte litt ekstra var for lengst blitt knust av den ene røde regjeringen etter den andre. I dagens Danmark var man nærmest idiot hvis man løftet en finger etter at man var blitt pensjonist. Men Ilse nøt … nei, som enslig, barnløs kvinne trengte hun følelsen av å være til nytte. For noen. Om ikke annet så for herr Møller, som hun med stolthet hadde tjent i en mannsalder, og som nå lå begravd på kirkegården ut mot Bernstorffsvej. Mannen som hadde fortsatt i jobben til fylte 90 år, og hvis grav hun fortsatt hilste på med et ærbødig nikk.

Men danskene kjente ikke lenger noen stolthet i å stå tidlig opp, utrette noe og tjene egne penger, og derfor rant det inn over landet en strøm av brune mennesker, som utførte de grå oppgavene stadig færre dansker gadd å nedverdige seg til: avislevering, gatefeiing eller rengjøring av Rigshospitalet, som lå noen hundre meter lenger nede i Blegdamsvej.

Ilse hadde ikke noe imot de menneskene som sådan. Man kunne jo ikke bebreide folk at de flyktet fra krig og ødeleggelse hvis alternativet var å se deres egne barn dø i bomberegn og pulveriserte husruiner. Hun ga gjerne en slant til den årlige Afrika-innsamlingen, til Røde Kors, Unicef og hva de nå het, alle sammen. Men hun hadde ærlig talt helst sett at pengene ble brukt til å hjelpe de folkene der de kom fra. På det punktet var hun enig med et flertall av danskene, hadde hun nylig lest seg til i en artikkel i Morgenavisen.

En sommerdag for noen år siden hadde hun, som alle TV-tittende dansker, sett en flokk flyktninger stige i land i Rødby og starte på en ureglementert marsj langs motorveien opp gjennom Danmark. Hun sa det sjelden høyt, for hun ville helst ikke bli forbundet med simple rasister, men hun likte ikke de mørke mennene og de tomme blikkene og opphissete faktene deres. Heller ikke alle de unge afrikanerne som burde ha tatt ansvar for utviklingen i hjemlandet sitt, i stedet for å søke lykken her oppe. De undertrykte kvinnfolkene i flagrende plagg og altfor mange unger hengende i skjørtene, var – ja, Ilse ble muligens en smule ufin nå – ganske enkelt udanske å se på.

Ilse husket hvordan hennes generasjon av kvinner hadde kjempet for å få anstendig betaling for arbeidet sitt. På en mannsdominert arbeidsplass som Maersk hadde ikke likestilling vært noen selvfølgelighet i det hele tatt. Men etter hvert hadde det ordnet seg, og det syntes hun ikke det danske samfunnet skulle gi slipp på. Aldri. Hun klarte ikke å venne seg til synet av tildekte kvinner i gatene i København.

Men de stakkars små barna ville hun så gjerne hjelpe. De var nydelige å se på, og de lærte språket så lett som bare det. Hvis barna ble plassert i de rette omgivelsene og preget av danske verdier i tide, kunne man for hennes del gjerne tilby dem en plass i Danmark.

Foreldrene, derimot … ja, det var litt av et dilemma. Men her måtte man nok sette hensynet til Danmark, danskene og de uskyldige barna først. Hvis innvandrerforeldre ikke klarte å leve med de danske verdiene, måtte barna i siste instans tas fra dem. Adopteres bort, rett og slett. Det handlet selvfølgelig om barnas velferd, men til sjuende og sist også om å bevare selve nasjonen, som den nydelige statsministeren Troels Mejding hadde sagt i nyttårstalen sin for en uke siden.

Man måtte handle mens det ennå var tid. Som salige A.P. Møller bedyret: «Intet tap skal ramme oss, som omhu i rett tid kunne ha avverget.» Det kunne Ilse skrive under på. I alle livets omstendigheter.

 

Ilse Svann ropte på Bella og krysset Østerbrogade til Trianglen. Hun lot hunden løpe fritt når det var så tidlig på morgenen og gatene var mennesketomme. Den var uvanlig veloppdragen og kom alltid når hun plystret på den.

Vanligvis ville hun ha krysset på skrå over den fortsatt uferdige plassen ved Trianglen T-banestasjon og inn til hundeløpegården i Fælledparken, men nå var det for mørkt, og dessuten så det farlig ut der. Stedet fløt over av ølbeger og plast, en enslig herrehanske, et månedskort som noen hadde mistet og sammenkrøllede 7-Eleven-servietter – et tydelig tegn på at det hadde vært konsert i Parken i natt. I stedet fulgte Ilse Blegdamsvej videre. Bak det pyramideliknende tilbygget på Røde Kors-hovedkontoret noen få hundre meter lenger framme var det en plen hvor Bella kunne gjøre fra seg i fred og ro.

«Bella!» ropte hun. Lett irritert. hva var nå dette? Bella halset av sted. Den var tydeligvis ivrig etter å få tømt seg. Hun satte opp farten. Så ikke lenger hunden i mørket.

«Bella, hvor er du …?» ropte hun med økende uro mens hun hastet forbi studentboligen med de høye, smale vinduene.

«Bella, kom til mor … Hører du?» prøvde hun igjen. Hun så seg rundt. Alle skråparkeringsplassene foran Røde Kors var fulle. Det var umulig å få et klart overblikk over gata og fortauet.

«Bella!» Nei, det ble for skjærende. Hun prøvde heller å appellere til Bellas velutviklede skamfølelse med et dypere, bebreidende stemmeleie:

«Fyyy, Bella, nå blir mor irritert! Kom hit!» ropte hun, men hun visste ikke i hvilken retning hun skulle vende stemmen.

«Kom og få godbit, Bella», prøvde hun nå og stakk hånda ned i lomma på varmedressen. Bare hun hadde flere igjen. Jo, der, nederst i lomma, en fet, buljongluktende klump.

Hun så opp mot Røde Kors-huset. Hun visste at det nye tilbygget ut mot Blegdamsvej rommet en forelesningssal med høyt tak og møtelokaler for organisasjonens frivillige medarbeidere, men utenfra minnet fasaden mest om en tribune i gul murstein avbrutt av et gelenderomkranset innhugg der hovedinngangen var plassert. Hele stasen var gavmildt skjenket av A. P. Møllers fond, visste hun, og derfor var hun av prinsipp positivt stemt hver gang hun gikk forbi. Men vakkert var det ikke.

Så dukket Bella opp. Hunden kom lystig bjeffende ut av det dype innhugget. Den satte skitne fotspor etter seg på fortauet mens den nærmet seg Ilse, men så ombestemte den seg og forsvant inn i inngangspartiet igjen.

«Bel-la!»

Ilse trampet sint etter hunden. Bella stakk aldri av på denne måten.

Borte ved inngangen fant hun hunden stående med snuten og forpotene i en rekke mørke flekker på flisene. Den tittet fornøyd opp på henne og snøftet henrykt. Snuten var innsmurt i en klebrig masse.

Ilse kikket forbløffet opp og tok seg til munnen. På trappegelenderet over inngangsdøra og logoen til Røde Kors hang kilden til blodflekkene: en kortbygd, velpolstret mann. Han var festet med et nylontau rundt brystet og under armene. Et stramt slips rundt halsen fikk det foroverbøyde hodet til å se blått og opphovnet ut. Armene var spilt ut fra kroppen og bundet fast til gelenderet sånn at det virket som om mannen var stivnet i et ynkelig forsøk på å fly av egen kraft. Beina hang slappe og livløse og endte i et par ukledelige mokasiner med dusker, bet Ilse seg merke i. Hun hadde alltid hatt vansker med å forstå eldre menn som gikk med sånne Hugh Hefner-aktige sko. Man kunne jo – som i dette tilfellet – risikere å bli funnet død i dem.

For død var han. Død og korsfestet som Jesus, som døde for menneskenes synder.

Også denne mannen – denne Blegdamsvejens Jesus – var jøde, tenkte Ilse. Men hvilke synder soner du? Dine egne? Våre?

Hun slo blikket ned, beskjemmet over sine egne taktløse, kyniske tanker. Det måtte være sjokket, ville hun senere si til seg selv. For hun var sjokkert. Og rådvill. Det demret for henne at den som sto bak dette … dette bestialske svineriet … kunne være i nærheten. Holdt kanskje øye med henne akkurat i dette øyeblikket. Hun kjente nesten ondskapens varme pust i nakken, og hun famlet etter mobilen i lomma, før hun kom på at den lå hjemme.

Hun hadde gjenkjent den døde umiddelbart. Enhver danske som fulgte samfunnsdebatten med så mye som et halvt øye, ville ha kjent ham igjen, selv om han så forferdelig ut der han hang til skue, dresskledd og med den hårete, blodig skamferte vommen blottet.

Ilse sto som forsteinet, til hun kjente en dult mot kneet og tittet ned. Bella så tilsølt, glad og lettet ut. Befridd for noe. Den hadde lagt en velformet bæsj under den døde mannen.

Ilse nikket.

«Ja, Bella. La oss komme oss hjem.»

Maria fikk ikke luft.

Forstanden fortalte henne akkurat hva som nå kom til å skje. Hvis hun ikke fikk hodet over vann, ville hjernen og lungene snart skrike så inntrengende etter luft at panikken ville ta overhånd. Hun ville åpne munnen, svelge vann, som ville framkalle en hosterefleks som førte til at hun svelget enda mer vann. Det ville være et spørsmål om sekunder før hun mistet bevisstheten. Minutter før hun var død.

Hun åpnet øynene. De sved med det samme. Hun syntes at hun så farens blåhvite, oppsvulmede ansikt flyte foran seg i vannet, og hun basket febrilsk med armene. Hun traff noe hardt. Rakte ut etter det, slo et par ganger ut i ingenting, traff på ny, og denne gangen holdt hun fast.

Opp, Maria, opp.

 

Maria Just brøt vannflaten med et grådig gisp og et fast grep i helskjegget til svømmelæreren.

«Au, for svarte!» brølte han og tok et fast grep om håndleddet hennes mens han hjalp henne med å finne fotfeste. «Stå! Stå, da. Det er ikke dypt her. Greit?»

Maria nikket hostende mens hun med våte hender prøvde å tørke klorvannet og skammen ut av øynene.

Svømmelæreren tok seg til nesa, kikket på hånda og klemte to fingre sammen mot neseryggen.

«Jeg tror jaggu du fikk meg til å blø neseblod», sa han i en anklagende tone som provoserte Maria. På hjemmesiden skrøt Thomas Jæger ellers av at han «kunne lære alle å svømme», og Maria hadde helt fra time én advart ham om at hun var et håpløst tilfelle. Hun var ikke «alle». Men hjertet hennes slo fortsatt ukontrollert, og hun orket ikke tanken på å innlede det nye året med å jakte på enda en svømmelærer som i begynnelsen ville være tålmodig, siden småirritert og til slutt oppgitt. Det var for dyrt og for ydmykende, så hun bet i seg irritasjonen.

«Unnskyld, det var virkelig ikke meningen. Jeg glemte helt hva du sa jeg skulle gjøre.»

«Jeg holdt deg jo. Hvis du ikke stoler på meg, så vet jeg ikke hva jeg …,» begynte han, men tok seg i det. «Mmmm, vet du hva, vi sier at det er nok for i dag. Hvis jeg blør mer i vannet, blir de nødt til å stenge ned hele bassenget. Hygieneregler, vet du», sa han og pekte mot taket, som om reglene han snakket om, kom fra høyere makter. Den andre hånda holdt fortsatt rundt nesa, nakken var bøyd bakover, og i det hele tatt minnet han tross den imponerende v-formede overkroppen om et såret dyr.

«Å, ja vel, da. Da ses vi på mandag, håper jeg. Beklager igjen», sa Maria og trippet sidelengs med små skritt mot kanten. Med et fast tak i stålgelenderet skjøv hun seg fram gjennom det magedype klorvannet og opp på kanten. Thomas Jæger pleide å se sultent etter henne og de løpetrente beina hennes når timen var over. Men nå var han visst endelig kurert for det, tenkte Maria og kastet et blikk over skulderen. Svømmelæreren hadde bevegd seg bort til den andre enden av bassenget og ble stelt med av en kvinnelig livredder med førstehjelpsskrin og moderlig blikk.

Skulle man se lyst på det, var det første gang hun hadde skremt vekk en mann med fysisk vold. Det holdt som regel med mindre enn som så.

 

Først da Maria sto under dusjen, kjente hun at pulsen begynte å synke til et normalt nivå. Fy faen. Hun hadde lovet seg selv dyrt og hellig at 2020 skulle bli det året hun lærte å svømme. Som moderne, sporty og relativt kapabel 31-åring med høyere utdannelse – og attpåtil oppvokst ved vesterhavskysten – var det rett og slett flaut ikke å kunne det.

Hun håpet virkelig ikke at trener-Thomas tok dagens uppercut altfor personlig og nektet å undervise henne igjen. I så fall burde hun nok ha slått enda hardere.

Hun undertrykte et fnis, men kom til å tenke på psykologen hun hadde gått hos da hun gikk på videregående. Birthe W. Poulsen hadde vært iført den samme lysebrune høyhalseren og det samme lett dømmende blikket hver gang. Hun hadde omtalt sånne sarkastiske bemerkninger som Marias forsvarsmekanisme. Hun mente at Maria skjulte sine egentlige følelser etter ulykken bak et skjold av ironi som verken Maria selv eller noen andre var i stand til å bryte gjennom.

Psykologen hadde utvilsomt hatt rett. Men den gangen ante ikke Maria hva hennes «egentlige følelser» var. Hun var fortsatt usikker.

Eter tjue effektive sekunder under den kalde dusjen viklet hun et håndkle rundt livet og gikk mot garderobeskapet sitt i den nesten mennesketomme garderoben. Hun elsket den gamle badeanstalten med det hvelvete taket nesten like sterkt som hun fryktet bassenget. Selveste Stauning og kong Christian X hadde innviet badet i 1930, og da som Danmarks første offentlige svømmehall. Sånne leksikalske fakta lagret seg nesten automatisk hos en historiker som Maria. «Dronningen av unyttig kunnskap» hadde storebroren Mads ertende kalt henne under en omgang Trivial Pursuit i juleferien. Som vanlig hadde Maria vunnet overlegent, og som vanlig hadde det endt i vennskapelig krangel.

«La Mads få slippe til også!» hadde moren hennes sagt strengt fra sofaen.

«Men det er ikke sånn spillet fungerer!» hadde Maria svart. Litt for aggressivt. Men moren var alltid på parti med Mads. Mads, som var blitt værende i Thorup Strand. Mads, som var blitt fisker som sin far. Mads, som hadde giftet seg og fått to bedårende barn. Mads, som hadde bygd seg hus i gangavstand fra barndomshjemmet og alltid kom løpende når moren trengte noe. Mads kunne simpelthen ikke gjøre feil. Maria, derimot …

Maria tastet inn koden på skapdøra.

2–3–0–3. 23. mars. Fødselsdatoen til faren hennes.

Om en hacker hadde interessert seg for hennes ikke-eksisterende formue eller ikke-eksisterende kjærlighetsliv, ville han hatt lett spill. Hun brukte 2–3–0–3 til nesten alt – mobilen, sykkellåsen, biblioteket og låsen til loftsboden. Ikke bare inngangsdøra på Politimuseet, men også jobb-PC-en hennes ble låst opp med 2–3–0–3. Ja, i så måte var hun på omtrent samme sted på dumhetsskalaen som de som hadde «iloveu», «1234» eller «password» som passord. Maria visste godt at man måtte være forsiktig med å bruke samme kode til alt mulig, men hun brydde seg virkelig ikke.

23–03. Farens fødselsdato, og farens dødsdato.

 

Armbåndsuret var det første hun fisket ut av garderobeskapet. Faen heller. Klokka var 08.20 allerede. Ideelt sett burde hun være på museet senest kvart på ni, så hun rakk å hente seg en kaffe og anlegge et passe fordypet uttrykk før sjefen kom inn gjennom døra 08.55 sharp.

På med undertøy, jeans og sokker. Maria bar tingene sine bort til en veggmontert hånd- og hårtørker som kunne skyves oppover og nedover etter behov. Hun presset blåseapparatet så langt opp det gikk, slik at hun tross sine 177 centimeter kunne stå oppreist under den varme luftstrømmen mens hun forsøkte å legge maskaraen. En estetisk risikabel strategi. Til slutt gransket hun det samlede inntrykket i speilet. Som forventet minnet håret om noe som hadde vært ute på sjøen i stiv kuling. Et brus av uregjerlige krøller.

Helt siden ungdomsårene hadde folk fortalt henne at hun liknet på «hun der mørkhårede fra Thelma og Louise». Som ung hadde hun gått lei av å bli sammenliknet med den breikjefta åttitallsbrunetten i filmen, men nå som hun hadde rundet tretti, var Maria ganske fornøyd med det. Skuespilleren Geena Davis var en litt odde type, noe voksen-Maria hadde lett for å identifisere seg med.

Med støvlene på og jakka så vidt kneppet løp Maria ned trappa og satte seg på sykkelen. Hun satte kursen mot Trianglen, svingte til høyre og kjørte nesten rett i armene på en politimann som hadde sperret adgangen til Blegdamsvej med motorsykkelen sin.

I et brøkdels sekund rakk hun å ergre seg over at hun kom til å få en bot for å ha kjørt uten lykt. Men han viftet henne bare vekk.

«Hva skjer der borte?» spurte hun.

«Veien er stengt helt ned til Rigshospitalet. Du kommer ikke gjennom her. Hvis du skal til Nørrebro, må du sykle på sydsiden av Søerne.»

Han pekte innover i retning av Lille Triangel og sentrum. Maria overså ham, stilte seg på tå og stirret nedover Blegdamsvej. Politibiler og kassevogner sto ganske riktig radet opp som flyttbare hindre tvers over veien. Bak dem var det reist et par hvite telt. En sykebil sto parkert med åpne bakdører og hun så flere personer med munnbind, hansker og blå kjeledresser gå fram og tilbake bak sperringen. En håndfull journalister hadde møtt opp med termoser, telelinser og små trappestiger.

Det liknet en drapsscene.

Ikke at Maria var ekspert. Eller … det var hun jo faktisk. I løpet av hennes første to år og tre måneder på Politimuseet hadde hun svart på et stigende antall henvendelser fra mediene. Sjefen hennes var ikke så begeistret for den utviklingen, men journalistvenninnen til Maria hadde forklart at i hvert fall en del av pressekorpset elsket å føye unge, velformulerte kvinner til listen av ekspertkilder. Det var alltid mangel på kvinner som turte å uttale seg like selvsikkert og uredd i mediene som de mannlige akademikerne gjorde.

«Kan jeg ikke bare snike meg gjennom Fælledparken? Jeg skal være på Sankt Hans Torv om to og et halvt minutt, skjønner du …,» forsøkte Maria seg.

Hun lot den vestjyske dialekten tone tydelig fram. Statistisk var det en god sjanse for at den kornblonde politimannen på motorsykkelen var jyde og ville la seg sjarmere.

«Hallo, frøken. Skjønner du ikke hva jeg sier? Det ligger en død mann der inne, OK? Så kjør rundt», svarte han kaldt på vesterbromål.

Maria løftet to avvæpnende hender i været, mimte et sor-ry og snudde sykkelen. Mens hun tråkket energisk på pedalene langs Søerne og svingte til høyre inn på Tagensvej, overveide hun om hun skulle finne fram mobilen fra veska og gå inn på hjemmesiden til Ekstra Bladet. Tabloidavisene visste nok hva som hadde foregått i Blegdamsvej.

Men hun måtte skynde seg nå. Klokka nærmet seg 9, og hun hadde allerede ertet på seg to menn i dag. Hvis hun kjente sjefen sin, Bodil Toft, rett, ville hun få en tredje overhaling når hun om et øyeblikk trådte inn gjennom døra til årets første arbeidsdag.

Altfor sent oppdaget hun det røde lyset og bilen som kom fra høyre idet hun i høy fart syklet ut i krysset mellom Tagensvej og Blegdamsvej.

Mikael Dirk tråkket så hardt på bremsen at han kjente selen stramme over brystet. En kvinnelig syklist hadde nettopp dukket opp rett foran ham, helt ut av det blå.

«Helvete», bannet han og knuget om rattet. Han hadde oversett kvinnen, og det var ikke likt ham. Bare et glimt av det krøllete håret som sto som et rødbrusende kjølvann bak henne, hadde forhindret ham fra å kjøre på henne. I døgnrapporten ville det ha blitt notert som en «høyresvingsulykke». Det ville ha vært hennes feil, men hvem var det som syntes synd på sjåføren når en syklist ble meid ned av en bil?

Nå sto kvinnen på den andre siden av gata og så seg tilbake. Med blussende kinn, hodet litt på skrå og håret kastet til den ene siden så hun ham inn i øynene. Ikke på en provoserende måte, hun liknet en stor unnskyldning. Og hun liknet en god grunn for noen til å stå opp hver dag.

Nei, det var unødvendig å skjelle henne ut nå, han hadde jo også hatt tankene et helt annet sted enn på den selvmorderiske København-trafikken.

Meldingen han hadde mottatt i morges, hadde ikke vært til å ta feil av.

«Mulig drap i Blegdamsvej 27. Gjerningsmann på frifot. Tenk på egen sikkerhet.»

Han sukket. 2020 var knapt kommet i gang, og allerede hadde de et drap på åpen gate.

Han hadde sovet helt jævlig i natt, og våknet i et elendig humør. Bildet av en lyshåret liten gutt hadde stått klart fram i drømmen hans, et minne som var tilsølt av savn og dårlig samvittighet. Han hadde egentlig tenkt at han skulle bli i senga, men så ringte drapssjefen, og når Carlsen ringte, stilte man opp. Det var vel egentlig greit nok også, for i det daglige var det ingen fast oppmøtetid. Så lenge de løste sine oppgaver og dukket opp når en sak krevde det, kunne de som jobbet i avdelingen for voldskriminalitet, nærmest komme og gå som de ville.

Han så etter kvinnen med sykkelen mens hun satte seg på setet og tråkket mot Sankt Hans Torv, helt til en bil bak ham tutet utålmodig. Irritert svingte han inn i Blegdamsvej og kastet et blikk inn på Rigshospitalet som ruvet til venstre for ham. Tankene gled tilbake til nettopp denne datoen for seks år siden, da sønnen hans kom til verden der oppe i tredje etasje. Været hadde vært litt som i dag: kaldt, fuktig, grått og trist. Det hadde vært en av de siste ordentlig lykkelige dagene hans.

Karin hadde sovet etter den mange timer lange fødselen, og han hadde gått rundt i gangene med den nyfødte sønnen sin på armen. Hector. Han husket at gutten hadde stirret på ham uten å blunke, som om det nyfødte barnet krevde en bekreftelse på at Mikael var klar for dette. Mann for dette. Å være far.

Det var han, trodde han. Hector var jo barnet hans! Han var faren til Hector og mannen til Karin. Den gangen.

 

Det lød et stemmesurr da Mikael nærmet seg forsamlingen av kollegaer og samarbeidspartnere utenfor Røde Kors-huset. Han kjente nesten alle ansiktene, men husket bare navnene på noen. De viktigste. Han hadde aldri brukt tid på å lære seg navnene til folk utenat, eller når de hadde fødselsdag, eller deres ekteskapelige status. Det interesserte ham null.

Midt i klyngen sto den nye makkeren hans. Frederik Dahlin.

Rett før nyttår hadde Niels Carlsen innkalt Mikael til et møte og gitt ham beskjed om at han skulle ha Dahlin som makker fra nyttår, fordi de var «et umake og derfor perfekt par». Hvordan man nå skulle tolke det. Mikael hadde ikke klart å oppfatte det som noe annet enn en kritikk.

Han hadde vært helt fornøyd med den forrige makkeren, en no bullshit- etterforsker av den gamle skolen, som hadde overlevd utallige sjefer, økonomiske nedskjæringer og skiftende ledelsers fikse ideer om «moderne etterforskningsmetoder». Men så hadde kona til makkeren dødd, og til Mikaels overraskelse hadde han takket ja til en etter all sannsynlighet søvndyssende stilling i et landlig politidistrikt hvor han kunne bo nærmere barnebarna.

Mikael betraktet den nye makkeren sin. Carlsen hadde sagt at den nyansatte hadde «usedvanlige evner innen databasert etterforskning» – underforstått at det hadde i hvert fall ikke Mikael. Mikael hadde sett for seg at han kom til å bli belemret med en blek guttunge med dårlig ånde, fett hår og gamerstol-formet kropp. Men foran ham sto en sjarmerende ung mann med tjukke, mørkebrune krøller, smilende øyne og en perlerad av hvite tenner.

Ifølge intranettet var Frederik tre år yngre enn Mikael, men til gjengjeld ikke like høy som ham. Heldigvis. Forhåpentlig var denne Frederik bare en døgnflue, en fløtepus som gjorde et kort og forglemmelig opphold i avdelingen på sin vei oppover karrierestigen.

Han sukket og tok tre lange steg mot Frederik.

«Hei», sa han og stakk fram en neve. Frederik tok den nølende, mens han la mobilen ned i lomma på den store, blå vinterjakka.

«Kjenner vi hverandre?» spurte han.

Mikael trakk til seg hånda. Arrogant var mannen helt åpenbart. Nå manglet det bare at han også var udugelig.

«Nei, men sjefen syns at vi skal bli kjent. Skal vi sette i gang?» glefset Mikael og vendte blikket mot Røde Kors-huset.

Mikael hadde merket seg det trappeliknende tilbygget da det ble oppført for noen år siden. Det minnet om en tilskuertribune og ved nærmere ettertanke var det lett å forstå at de hadde valgt å spare inn penger på å droppe vinduer. Beliggenheten ved firefeltsveien Blegdamsvej og utsikten til en sliten Netto-butikk var ikke noe å juble over.

Og nå sto han her med en ny makker og en drapssak som tydeligvis allerede hadde vekket pressens interesse. På begge sider av den avsperrede Blegdamsvejen sto det fotografer, journalister og mobile TV-studioer, og på balkongene vis-à-vis hadde nysgjerrige borgere samlet seg med mobiler i hendene. Mikael hørte den knatrende lyden av et nyhetshelikopter i lufta og kjente en voksende irritasjon i bakhodet. Ikke fordi han var redd for å bli kikket over skulderen av offentligheten. Han hadde ikke tall på hvor mange ganger han hadde stått i liknende, om ikke verre situasjoner på Nørrebro og i Nordvest, hvor han hadde jobbet som narkobetjent i over ti år. I de gjengrelaterte narkosakene kunne både pressen og lokalbefolkningen være aggressivt pågående. De hadde ofte hindret ham og kollegaene i arbeidet. Hvor ofte hadde han ikke stått med en hel familie på nakken, som forlangte å vite hva som hadde skjedd og hvorfor, og når sønnen deres ville bli løslatt?

Nei, det var mer Karin han tenkte på. Hun kunne komme til å se ham på TV eller i et pressebilde, og han visste at hun ville ta det ille opp at han løp rundt her akkurat i dag. Som om Hector ikke fantes. Som om det ikke var bursdagen til Hector. Men hva skulle han ellers gjøre? Hun nektet ham jo å se barnet.

Beredskapsledelsens hvite telt kravlet oppover tilbygget som et firkantet tusenbein og ga funnstedet en effektiv beskyttelse mot vær og vind. Mikael kjente at Frederik stilte seg ved siden av ham, og de sto og betraktet kriminalteknikerne i blå engangsdresser der de gikk målrettet inn og ut av teltet.

«Du, jeg bare tulla i stad. Jeg vet selvfølgelig alt om hvem du er. Du er jo en legende i drapsavsnittet.» Frederik rakte fram hånda. «Vi gjør et nytt forsøk. Frederik Dahlin. Du kan bare kalle meg Frederik. Dahlin er bare for the bad guys», sa han med et smil på leppene.

Mikael tok hånda hans uten å gjengjelde smilet. Han nikket mot teltet, hvor den døde fortsatt lå. Eller hang, som Carlsen så kryptisk hadde sagt i telefonen i morges. Det ville ikke drøye lenge nå før rettsmedisineren fikk slippe inn til den drepte, og sammen med ham eller henne ville etterforskerne kunne utføre den rettslige likundersøkelsen.

«Jeg har som prinsipp at jeg ikke spøker på et åsted», svarte han spisst.

Niels Carlsen kom gående mot dem. Drapssjefen var lett å kjenne igjen på de fargerike brillene, som Mikael aldri unnlot å kommentere når sjansen bød seg. Med den ulastelige dressen, det bestandig velfriserte hvite håret og de velpleide neglene minnet mannen om en revisor. Men altså med flerfargede briller, som om han var en godt voksen dame som prøvde å holde fast på en illusjon om ungdommelig friskhet.

I en tidligere tid hadde Carlsen jobbet i avdelingen for økonomisk kriminalitet, og det virket som om han savnet det. Bak ryggen på ham spøkte medarbeiderne hans med at de døde gjorde ham utilpass. Men nå var han altså drapssjef, og derfor var han en av de første som var blitt kalt til funnstedet.

«God morgen, alle sammen. Dirk, Dahlin, jeg ser at dere har funnet hverandre? Dere kan like gjerne forberede dere på å bli veldig godt kjent i dagene og ukene som kommer. Det er en svær sak vi har fått her. Som dere ser, har vi allerede vakt offentlighetens interesse.» Carlsen pekte rett opp i været, hvor nyhetshelikopteret svevde som en djevelsk kolibri på den grå himmelen. «Og den minker nok ikke når vi får en endelig bekreftelse på identiteten til vår mann der inne.» Han nikket i retning av det hvite teltet og fortsatte med en kort presentasjon av saken. «En eldre kvinne som var ute og luftet hunden ringte 112 klokka 05.26. Hun forklarte at hunden hadde gjort henne oppmerksom på den døde mannen omtrent kvart over fem, men siden hun ikke hadde med seg mobilen, ringte hun ikke før hun var kommet hjem. Hun ringte for øvrig etter at hun først hadde vasket og tørket labbene til hunden grundig», konstaterte Carlsen tørt.

Mikael visste hva det betydde: Det var en risiko for at innringeren hadde vasket vekk viktige spor. Det kunne ha vært DNA fra gjerningsmannen, ting i pelsen eller annet som kunne ha hjulpet politiet å oppklare saken raskere.

Carlsen fortsatte: «Damen har også forklart at hunden hennes rakk å skite på åstedet. Rett og slett. Den har lagt en bommelibom rett under avdøde. Bare så dere vet hvem som er ansvarlig for akkurat den forbrytelsen.»

Mikael trakk på smilebåndet. Det var typisk Carlsen å bruke et uttrykk som bommelibom. Han var alltid så fin og korrekt.

Frederik lot seg ikke merke med noe. Han så oppmerksomt på Carlsen, som nå kom til selve saken.

«Om avdøde … Ja, det er antakelig snakk om Georg Schmidt, generalsekretæren i Røde Kors. Dere kjenner ham garantert fra nyhetene», sa Carlsen.

Jo takk, ham hadde Mikael ofte støtt på i mediene. Kranglevoren, bedrevitende og arrogant hadde han vært. En man umiddelbart irriterte seg over. Men derifra til å bli drept?

«Vi har ikke fått en 100 prosent identifisering ennå, men han ser ut som ham, og han hadde et førerkort i lommeboka som tilhører ham, så jeg tror kanskje vi kan gå ut fra det? En ambulanselege har erklært ham død, og jeg har en kopi av akuttjournalen her. Jeg har tilkalt vakthavende rettsmedisiner fra Rettsmedisinsk institutt. Det er jo ikke lange veien å gå for dem, så de ville vente til krimteknikerne gir oss adgang til liket. Vi har fastfrosset situasjonen – liket henger der fortsatt, og ingen går inn uten tillatelse fra NKC», sa Carlsen, med henvisning til rikspolitiets Nationalt Krimteknisk Center.

Med to klikk på en bærbar PC fikk han fram en video på skjermen. Frederik, Mikael og de andre etterforskerne samlet seg rundt ham og så i stillhet på en to minutter og 42 sekunder lang video som viste den avdøde fra forskjellige vinkler. Filmen var lagd av den første patruljen på stedet, som hadde gjort det man skal gjøre: Ødelegg så lite som mulig, film avdøde og forlat stedet via en annen rute enn den gjerningsmannen brukte. På den måten ble det mulig for virkelighetens CSI – kriminalteknikerne – å samle inn ukontaminerte, uforstyrrede spor.

Både Frederik og Mikael ga fra seg et lite grynt da videobildene viste den døde. Liket hang på gelenderet over hovedinngangen til Røde Kors, med dinglende hode og sprikende armer. Som om Georg Schmidt hadde stått på spranget til å fly ut over Blegdamsvej, over hustakene og opp til himmelen. Nå fløy han ingen steder.

«Vi må finne ut hvorfor han måtte dø, og akkurat på den måten. Finner vi ut det, finner vi også gjerningsmannen», sa Carlsen.

«Er alle hasterutiner igangsatt?» Stemmen tilhørte Frederik.

«Vi har i hvert fall satt i gang med tømming av søppelkasser i nærheten. T-banen er stengt, så vi kan undersøke området. Første patrulje er allerede i gang med en åstedslogg på alle som har vært rundt her i løpet av morgenen: innringeren, ambulansefolkene, akuttlegen og så videre. Du har også samlet inn såleavtrykk fra de som har vært på stedet, og to mann er satt til å finkjemme området for overvåkningskameraer», svarte Carlsen.

Videoovervåkning hadde etter hvert blitt et av de aller beste våpnene i jakten på gjerningsmenn. Mikael tenkte tilbake til før det kom opp overvåkningskameraer på omtrent hvert gatehjørne, i hver butikk og hvert offentlige kontor. Da måtte man nøye seg med å gå fra hus til hus og snakke med folk. Det hadde jo sine fordeler, det gammeldagse politiarbeidet også. Å ringe på dørklokker, vinne folks tillit. Nå for tida var altfor mange av de nye i faget altfor opptatt av databasert etterforskning og elektroniske bevis. Mikael følte seg ofte mer i slekt med de eldre kollegaene i avdelingen, selv om han bare var 38 år gammel. På intranettet hadde han lest seg til at Frederik var 35, og ifølge Carlsen var han en av de unge som var mer blendet av moderne etterforskningsmetoder enn av tradisjonelt politiarbeid. Mikael sukket for seg selv. Det kom til å bli en utfordring, dette.

Nå tok Frederik ordet igjen.

«Hva med telefonaktiviteten i området? Har dere gjort et mastesøk? Når ble kredittkortet hans sist brukt? Han noen sikret PC-en, iPaden hans og så videre, sånn at vi kan få sett nærmere på dem?»

Carlsen så på Frederik. «Fælt så mye du spør om, da. Det var nettopp de tingene jeg tenkte at du skulle få ta deg av. Men jeg kan jo si at vi har sikret oss den svarte Volvo V90-en som står foran bygningen. Den tilhører generalsekretæren.»

Mikael trampet i bakken. Han frøs, selv om han hadde på seg hele den reglementerte uniformen med mørkeblå genser, ullundertrøye og stillongs. Han visste at kulda ville forsvinne når de kom i gang med arbeidet. Når han først fikk lov til å sette i gang, kunne ingenting stoppe ham. Verken sult, tørst, tretthet eller kulde. Men han hatet denne ventingen.

«Jeg har et viktig møte med PET i dag», sa Carlsen og kikket på Mikael. «Jeg regner med at du klarer å ta det herfra?» Han stakk en bunke papirer med sakens foreløpige opplysninger i hånda hans og gikk uten å vente på svar. Mikael så etter ham og mimte et «takk» til den hvithårede sjefen som forlot åstedet med raske steg og et stivt bukk under den røde og hvite sperreteipen.

Mikael Dirk var blitt utnevnt til etterforskningsleder.

